Амурбаева А.Т.

Павлодар облысы Білім басқармасының «Дарынды қыз балаларға арналған

«БІЛІМ-ИННОВАЦИЯ» лицей-интернаты» КММ,

Павлодар қаласы.

**ӨСКЕЛЕҢ ҰРПАҚ БОЙЫНДА ПАТРИОТТЫҚ СЕЗІМДІ ҚАЛЫПТАСТЫРУДА ТАРИХИ ОРЫНДАРДЫҢ МАҢЫЗЫ**.

Тарих біздің өткеніміз, оны білу, болашаққа нық қадам жасай алу деп білемін. Адами қасиеттерге ие болу, рухани бай адамды қалыптастыру оның туған кезінен басталуы керек. Халықта «Отан отбасынан басталады» деп бекер айтылмаған. Сондықтан баланың бойына жастайынан ұлттық намыс, мінез - құлық, тектілік, отансүйгіштік, яғни, рухани - патриоттық құнды қасиеттерді сіңіріп, тәрбиелеуде отбасы мен тәрбиешілер шешуші роль атқарады деп ойлаймын. Еліміздің болашағы жас ұрпақты тәрбиелеуде бірінші орын - отбасы, ата - ана тәрбиесі болса, екінші орын - білім беру мекемесі. Сол себепті жаңа кезеңдегі білім берудің өзекті мәселесі жас ұрпаққа рухани – патриоттық тәрбие беру.

Отаншылдық сезім – адамға туа біткен қасиет емес. Ол адамның саналы өмірімен қабаттас қалыптасатын психологиялық, саяси - әлеуметтік құбылыс. Патриоттық сезім жалпы адам баласының еліне, жеріне, өз тілі мен мәдениетіне, ұлттық құндылықтарына жеке қатынасын, өзіндік бағасын түйсінуін, қуаттап қолдауын пайымдайтын сезім көрсеткіші болып табылады. Өсіп келе жатқан жас ұрпақтың бойында қазақстандық патриотизм сезімін қалыптастыру үшін: әр ұлттар мен ұлыстар тек өз мәдениетін ғана танып білуі жеткіліксіз, сонымен қатар олар бір - бірін танып біліп, құрметтеуі тиіс. Сондықтан бала бойына халқымыздың мәдениетін, әдет - ғұрпын, тарихын кішкентайынан сіңіре білгеніміз жөн. Отанын сүйген, елін, жерін қорғаған батырларымыздың ерлігі, ақындардың елін сүюге шақырған өлең - жырларының балалардың бойында патриоттық сезімді қалыптастыруда маңызы зор.

Патриоттық сезімнің негізгі объектісі - Отан десек, оның мазмұны: туған жер, табиғат, оның байлықтары, тіл, дәстүр, тарихи ескерткіштер, туған өлкедегі тамаша киелі орындар. Сондай қасиетті орындарға қысқаша тоқталып өтсек. Жалпы Павлодар Ертіс өңірі көп ғасырлық тарихы бар киелі өлке, оның ішінде тас дәуірінен бастау алатын ортағасыр кезеңіне дейінгі археологиялық ескерткіштер, тарихи оқиғалар мен тұлғаларды сипаттайтын қасиетті орындар, әр кезеңнің сырын шертетін архитектуралық ескерткіштер және т.б.

Қасиетті нысандарды топтастыру бойынша «Қазақстанның жалпыұлттық киелі жерлері мен кешендері» мағынасына Қазақстан халқы жадында аса қастерленетін табиғи ландшафтар мен мәдени мұра ескерткіштері, культтік архитектура, кесенелер, сонымен қатар, тарихи және саяси оқиғалармен байланысты жерлер басты назарға ілікті. Яғни, тарихи-мәдени мұрасында, Қазақстанның әлеуметтік-саяси өмірінде үлкен маңызға ие, ұлт бірлігі мен қайта жаңғырудың белгісі болатын нысандар.

Павлодар облысының қасиетті нысандар картасына бүгінгі таңда 40-тан аса ескерткіштер кіреді. Оның ішінде Республикалық маңызы бар 7 ескерткіш, өңірлік маңызы бар 35 ескерткіш тізімде. Олардың ішінде: Қоңыр әулие (Әулиетас) үңгірі, Павлодар облысы Баянауыл ауданы; Әулиекөл археологиялық кешені, Екібастұз қаласының ауылдық округі; Исабек ишан кесенелік кешені, Екібастұз қаласының Ақкөл ауылдық округі; М.Ж. Көпеев кесенелік кешені, Павлодар облысы Баянауыл ауданы; Жасыбай батыр жерлеуі, Павлодар облысы Баянауыл ауданы; Қалмаққырған тауы, Павлодар облысы Май ауданы; Сұлтанбет сұлтан үй-жайы, Павлодар қаласы және т.б.

Әрбір ескерткішті алып қарайтын болсақ, ол біздің тарихымыз. Сондықтан қасиетті нысандар туралы келер ұрпаққа толықтай ақпарат бере отырып, сондай-ақ сол жерлерге шығып, өз көздерімен көріп, тарихи кеңістікте болу арқылы, немесе фото-видео материалдар, мұрағаттық құжаттармен жұмыс істеу арқылы оқушыларымыз өткенімізге саяхат жасай алады, яғни туған жерінің тарихын меңгере отырып, патриоттық сезімі оянады деп ойлаймын. Себебі қасиетті нысандар мысалында алып қарайтын болсақ, кітаптар мен интернет желісінде ол ескерткіштер туралы ақпарат аз, сондықтан ізденіп, қосымша материалдар жинастырып, қасиетті нысандарға шығып, барлау жұмыстарын жүргізіп, толыққанды, іздестіру жұмыстарын жүргізе отырып, оқушылар бойында ғылыми ізденіске, тарихи фактілерге қызығушылық оятамыз, сондай-ақ алынған ақпаратты бойымызға сіңіре отырып, тарихымыздың бір парағын зерттей аламыз. Сол арқылы оқушы бойында жылылық, жақындық, туысқандық сезімдерді ұялатып, ізгі де ерлік істердің қайнар көзіне айналуы патриотизмге тәрбиелеудің арқауы бола алады деп білемін.

Патриоттық сезім ананың сүтімен бірге өзінен - өзі келмейтін баланың бойында біртіндеп қалыптасатын құдіретті сезім. Бұл сезім әркімде әр кезеңде оянып, кейін кәмелетке келгенде біржола буыны қатып, тәжірибемен, уақытпен, біліммен, қоршаған ортаның ықпалымен, балабақша, отбасы, мектеп, жоғарғы оқу орындары, бұқаралық ақпарат құралдары, қоғамдық ұйымдар мен қозғалыстар әсерімен қалыптасады.

Патриоттық сезім тұлғада тәрбие арқылы өсіп жетіліп патриоттық сана түрінде қалыптасады. Сондай - ақ жеке адам өз ұлтының қасиеттерін бойына сіңіруі арқылы, тарихын жетік меңгеруі арқылы, өз елінің нағыз азаматы болуы арқылы нағыз патриот бола алады деп ойлаймын.

Әдебиеттер:

1. Қазақстан Республикасының азаматтарына патриоттық тәрбие берудің

2006 - 2008 жылдарға арналған мемлекеттік бағдарламасы.

2. Елбасы Н. Назарбаевтың «Болашаққа бағдар: рухани жаңғыру» бағдарламалық мақаласы.